กรุงไทยจีบข้าราชการกู้เพิ่ม
กรุงไทย เล็งขยายพอร์ตสินเชื่อบุคคล เพิ่มรายได้ทดแทนสินเชื่อบ้านที่เจอดอกเบี้ย 0% เจาะกลุ่มราชการ-รัฐวิสาหกิจ
12 ก.ย. 2559

กรุงไทย เล็งขยายพอร์ตสินเชื่อบุคคล เพิ่มรายได้ทดแทนสินเชื่อบ้านที่เจอดอกเบี้ย 0% เจาะกลุ่มราชการ-รัฐวิสาหกิจ
นายลือชัย ชัยปริญญา ผู้ช่วยกรรมการผู้จัดการใหญ่อาวุโส ผู้บริหารสายงานกลยุทธ์และผลิตภัณฑ์รายย่อย ธนาคารกรุงไทย เปิดเผยว่า มีแผนขยายสัดส่วนสินเชื่อบุคคล ซึ่งเป็นสินเชื่อที่มีผลตอบแทน (ยิลด์) สูงกว่า 15% ให้มากขึ้น ชดเชยกับสินเชื่อบ้านที่มียิลด์ต่ำ คือคิดดอกเบี้ย 0% จำนวนมาก เพื่อรักษาระดับความสามารถในการทำกำไรของสายงานรายย่อย
ทั้งนี้ การขยายสินเชื่อบุคคลจะเน้นกลุ่มลูกค้าข้าราชการและพนักงานรัฐวิสาหกิจที่มีเงินเดือนผ่านธนาคารกรุงไทย (เพย์โรล) ซึ่งธนาคารเป็นผู้นำสินเชื่อในกลุ่มพนักงานของรัฐ ทำให้ทราบว่ามีช่องว่างให้ขยายสินเชื่ออีกมาก และเป็นกลุ่มที่มีความเสี่ยงต่ำ หักบัญชีเพื่อชำระหนี้ได้ ทำให้อัตราหนี้ที่ไม่ก่อให้เกิดรายได้ (เอ็นพีแอล) ในกลุ่มราชการต่ำเพียง 1% เท่านั้น
ปัจจุบันธนาคารกรุงไทยมียอดคงค้างสินเชื่อบุคคล 3.47 แสนล้านบาท พอร์ตใหญ่ใกล้เคียงสินเชื่อบ้านที่มี 3.65 แสนล้านบาท จากยอดคงค้างสินเชื่อรายย่อยรวม 7.18 แสนล้านบาท โดยลูกค้ามากกว่าครึ่งเป็นพนักงานของรัฐ
สำหรับทิศทางสินเชื่อบ้านตั้งแต่ต้นปีถึงปัจจุบันชะลอลงเล็กน้อยตามภาวะเศรษฐกิจ โดยธนาคารระมัดระวังในการปล่อยสินเชื่อ มีอัตราปฏิเสธสินเชื่อสูงขึ้น ประกอบกับคำขอสินเชื่อน้อยลง คือต่ำกว่า 3,000 ราย/เดือน สะท้อนว่าผู้บริโภคระมัดระวังการก่อหนี้ และคาดว่า สิ้นปีนี้ยอดคงค้างสินเชื่อบ้านจะอยู่ที่ 3.77 แสนล้านบาท เพิ่มขึ้นเล็กน้อย
ด้านเอ็นพีแอลลูกค้ารายย่อยเริ่มมีแนวโน้มชะลอลงแล้ว หลังจากที่ธนาคารคัดกรองลูกค้าน้ำดีเข้าพอร์ต โดยคาดว่าเอ็นพีแอลจะสูงสุดในไตรมาส 3 ปีนี้ จากนั้นธนาคารจะสามารถควบคุมให้เอ็นพีแอลชะลอลงได้ โดยเฉพาะเอ็นพีแอลสินเชื่อบ้านที่ชะลอลงแล้ว โดยครึ่งปีแรกเอ็นพีแอลสินเชื่อบ้านมี 1.48 หมื่นล้านบาท คิดเป็น 3.99% ของยอดคงค้างสินเชื่อบ้าน
อย่างไรก็ดี ธนาคารได้แบ่งกลุ่มลูกค้ารายย่อยที่มี 15 ล้านราย ออกเป็น 7 กลุ่ม ตามช่วงอายุและรายได้ เพื่อพัฒนาผลิตภัณฑ์ให้ตรงกับความต้องการทุกด้านของลูกค้าแต่ละกลุ่ม โดยเฉพาะลูกค้าระดับบนรายได้สูง ที่ต้องหาผลิตภัณฑ์ที่ตอบโจทย์พฤติกรรมการใช้จ่าย ส่งผลให้รายได้กลุ่มนี้ในไตรมาสแรกเติบโตถึง 20%